钦定古今图书集成/明伦汇编/官常典/第798卷 > 何源
## 钦定古今图书集成/明伦汇编/官常典/第798卷 > 何源

按《明外史》本传：“源字幼澄，吴江人。洪武中，以乡举授
保德州学正，擢德州知州，有异政。邻邑蝗不入源境，
擢知梧州府。岁大涝，民多流亡，众议请赈，源曰：‘自梧
达京师八千里，得请，民死腊矣’。即发廪赈济，全活甚
众。粤俗信鬼，多淫祠，源下令悉毁之。寻坐事谪交阯。
交阯新隶版籍，民习蛮俗，犷悍不知礼义。英国公张”
辅闻源至，檄署交州学事。源因其土风，施设条约，所
造士为多。召为吏部考功员外郎，迁郑王府右长史。
寻入为文选司郎中，擢江西右布政使。部檄佥军三
千人补辽东万全、大宁三卫伍籍。源悯其远戍，奏请
改隶南昌卫，民甚德焉。正统三年致仕归。明年卒。